ตลาดหุ้นเอเชียปรับขึ้นเช้านี้ ขานรับตลาดหุ้นนิวยอร์กปิดบวก
ตลาดหุ้นเอเชียปรับตัวเพิ่มขึ้นในเช้าวันนี้ หลังเงินเยนอ่อนค่าช่วยหนุนตลาดหุ้นญี่ปุ่นปรับตัวสูงขึ้น ขณะเดียวกันก็ได้รับปัจจัยบวกจากตลาดหุ้นนิวยอร์กที่ปิดบวกเมื่อคืนนี้
23 เม.ย. 2558

สำนักข่าวอินโฟเควสท์ รายงานตลาดหุ้นเอเชียปรับตัวเพิ่มขึ้นในเช้าวันนี้ หลังเงินเยนอ่อนค่าช่วยหนุนตลาดหุ้นญี่ปุ่นปรับตัวสูงขึ้น ขณะเดียวกันก็ได้รับปัจจัยบวกจากตลาดหุ้นนิวยอร์กที่ปิดบวกเมื่อคืนนี้
ดัชนี MSCI Asia Pacific เพิ่มขึ้น 0.2% แตะระดับ 154.99 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,227.28 จุด เพิ่มขึ้น 93.38 จุด, ดัชนี HSI ตลาดหุ้นฮ่องกงเปิดวันนี้ที่ 28,112.38 จุด เพิ่มขึ้น 178.53 จุด, ดัชนี TAIEX ตลาดหุ้นไต้หวันเปิดวันนี้ที่ 9,655.30 จุด เพิ่มขึ้น 42.30 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,156.94 จุด เพิ่มขึ้น 13.05 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,504.45 จุด เพิ่มขึ้น 8.21 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,848.29 จุด ลดลง 6.48 จุด
ทั้งนี้ ภาวะการซื้อขายในตลาดหุ้นเอเชียได้รับแรงหนุนจากการปิดบวกของตลาดหุ้นนิวยอร์กเมื่อคืนนี้ หลังจากสมาคมนายหน้าอสังหาริมทรัพย์แห่งชาติของสหรัฐ (NAR) เปิดเผยว่า ยอดขายบ้านมือสองในเดือนมี.ค.ดีดตัวขึ้น 6.1% สู่ระดับ 5.19 ล้านยูนิต ซึ่งเป็นระดับสูงสุดในรอบ 18 เดือน ซึ่งเป็นสัญญาณบ่งชี้ว่าตลาดที่อยู่อาศัยของสหรัฐกำลังฟื้นตัวขึ้น หลังจากมีการขยายตัวที่อ่อนแอตั้งแต่ช่วงต้นปี